Ut naq keꞌsuqꞌi chaq li xtzolom li Jesús chixbꞌaanunkil li kꞌanjel keꞌtaqlaak wiꞌ,
koleꞌxchꞌutubꞌ ribꞌ rikꞌin li Jesús ut keꞌxseraqꞌi re kꞌaꞌru kilajeꞌxbꞌaanu chaq.
Ut keꞌxye ajwiꞌ re chanru naq keꞌxtzol li tenamit.
Nekeꞌel nekeꞌok li kꞌila tenamit rikꞌin li Jesús.
Joꞌkan ajwiꞌ rikꞌinebꞌ li xtzolom.
Ut rikꞌin aꞌan inkꞌaꞌ naru nekeꞌhilan chi moko naru teꞌwaꞌaq.
Joꞌkan naq kixye li Jesús:
—Yoꞌqebꞌ saꞌ junaq naꞌajej bꞌar maakꞌaꞌ wiꞌ tenamit re naq naru tohilaanq kaꞌchꞌinaq qajunes,
chan li Jesús.
Ut keꞌok saꞌ jun li jukubꞌ ut keꞌkoohebꞌ saꞌ jun naꞌajej bꞌar wiꞌ teꞌhilaanq raj kaꞌchꞌinaq xjunesebꞌ.
Abꞌanan nabꞌalebꞌ keꞌilok re naq yookebꞌ chi xik ut keꞌxnaw naq aꞌan li Jesús.
Nabꞌal kilajeꞌel saꞌ li tenamit junjuunq.
Keꞌkoohebꞌ chi roqebꞌ saꞌ aanil ut aꞌanebꞌ xbꞌeen wa keꞌwulak saꞌ li naꞌajej bꞌar yoo wiꞌ chi xik li Jesús rochbꞌenebꞌ li xtzolom.
Ut naq kiꞌel li Jesús saꞌ li jukubꞌ,
kirilebꞌ li kꞌila tenamit.
Kixtoqꞌobꞌa ruhebꞌ xbꞌan naq chanchanebꞌ li karner maakꞌaꞌ aj ilol rehebꞌ.
Ut nabꞌal li kꞌaꞌaq re ru kixtzolebꞌ wiꞌ.
Naq keꞌril naq yoo chi ewuuk,
keꞌkoohebꞌ li xtzolom rikꞌin li Jesús ut keꞌxye re:
—Yoo chi ewuuk ut arin maakꞌaꞌ wan.
Maakꞌaꞌ xwahebꞌ.
Taqlahebꞌ chixloqꞌbꞌalebꞌ li xwa saꞌ ebꞌ li kꞌalebꞌaal ut saꞌ ebꞌ li kokꞌ tenamit li wankebꞌ chi nachꞌ,
chankebꞌ.
Ut naq kichaqꞌok li Jesús kixye rehebꞌ:
—Kꞌehomaqebꞌ chi waꞌak laaꞌex.
— Ut ebꞌ aꞌan keꞌxye:
—¿Ma toxik chixloqꞌbꞌal wibꞌaq ciento denarios chi kaxlan wa chi joꞌkanan re teꞌqakꞌe chi waꞌak?
chankebꞌ.
Li Jesús kixye:
—¿Jarubꞌ li kaxlan wa wan eerikꞌin?
Ayuqex,
ilomaq chaq.
— Keꞌkoohebꞌ chi rilbꞌal ut naq keꞌsuqꞌi keꞌxye re:
—Wan oobꞌ li kaxlan wa ut wibꞌ li kar,
chankebꞌ.
Li Jesús kixtaqlahebꞌ li xtzolom chixyebꞌal rehebꞌ li tenamit naq teꞌkꞌojlaaq saꞌ li pachꞌayaꞌ chi junjuunq chꞌuutal.
Ut keꞌkꞌojla chi junjuunq chꞌuutal.
Wan keꞌkꞌojla chi jun ciento saꞌ juunq chꞌuutal ut wan wiꞌchik keꞌkꞌojla chi mero ciento saꞌ li junjuunq chꞌuutal.
Tojoꞌnaq li Jesús kixchap li oobꞌ chi kaxlan wa ut li wibꞌ chi kar ut kiꞌilok saꞌ choxa.
Kixbꞌantioxi chiru li Dios.
Ut kixjachi li kaxlan wa ut kixkꞌe rehebꞌ li xtzolom re naq teꞌxjekꞌi rehebꞌ li kꞌila tenamit.
Ut keꞌxjekꞌi ajwiꞌ li kar.
Keꞌwaꞌak chixjunilebꞌ toj retal keꞌkꞌojla xchꞌool.
Ut kiꞌelaꞌan li kaxlan wa.
Joꞌkan ajwiꞌ li kar.
Kabꞌlaju chakach li kiꞌelaꞌan.
Nabꞌal chi tenamit keꞌwaꞌak.
Saꞌ xyaanqebꞌ li keꞌwaꞌak wankebꞌ oobꞌ mil junes wiinq.